Torben Hansen (S), 2003-03-13:
Der er mange spændende facetter i dette lovforslag, der jo, som vi har hørt flere gange, er en direkte aflægger af rapporten »Fornyelse af de merkantile erhvervsuddannelser« - facetter og ændringer, som måske hver for sig virker små, men med den helhed, de er kommet ind i her, måske kan få langt større betydning.
Med hensyn til de skoler og arbejdsgivere, elever og lærere, der skal til at arbejde med disse nye regler, hvis de bliver vedtaget, kunne det måske have været formålstjenligt at vente lidt.
Det står jo direkte i bemærkningerne, at der forhandles i forligskredsen, og at der kan forventes yderligere forslag fra regeringen om ændring af erhvervsuddannelserne med virkning fra den 1. januar 2004 eller allerede her fra foråret.
Det vil sige, at ude på skolerne, ude ved eleverne, kan man nu begynde at indrette sig på det nye.
Men så kan det være, at der går 2 eller 3 måneder, og så kan man ikke henholde sig til det længere, for så er der noget nyt.
Socialdemokratiet synes ikke, at det af hensyn til elever og skoler og erhvervsliv er rimeligt, at ændringerne - eller truslerne - kommer drypvis på denne måde.
Det er også Socialdemokratiets overbevisning, at hvis af- og påstigningsmulighederne i erhvervsuddannelserne skal være et reelt tilbud til eleverne, skal de have en ret til at fortsætte deres uddannelse til højeste faglige niveau, uanset om de har en aftale eller ej.
Hvis denne ret ikke findes, kan vi generelt frygte, at erhvervsuddannelserne bliver kortere.
Det, vi frygter, er også det næste udspil.
Der skal fastholdes et uddannelsesniveau, der svarer til arbejdsmarkedets mere langsigtede behov.
Fleksibiliteten, den omfattende sammensætning af fag og niveauer, og den individuelle kompetenceafklaring stiller også krav til vejledningsindsatsen.
Der vil være behov for ekstra styrket vejledning i forhold til i dag, og vi regner med, at der kommer nogle ressourcer på bordet.
Det er også meget vigtigt at huske, at en uddannelse udgør en helhed, og at yderligere modulisering og opsplitning kan medføre, at uddannelserne ikke længere har karakter af et sammenhængende fremadskridende forløb, men er fragmenteret i små dele.
Socialdemokratiet er tilfredse med, at princippet om, at elever, der kommer fra 9. klasse, kan nå slutmålet i uddannelsen, fastholdes.
Det betragter vi som et klart signal
fra regeringen om, at der ikke på et senere tidspunkt bliver indført generelle adgangsbegrænsninger i erhvervsuddannelserne
, men hvis det er en del af planen, regner jeg med, at enten ministeren eller Venstres ordfører gør opmærksom på det i dag. Et af de største problemer, der overhovedet er inden for erhvervsuddannelserne, er mangelen på praktikpladser.
Det er skuffende, at den for mange unge fortvivlende praktikpladssituation stort set ikke er nævnt med ét eneste ord i lovforslaget.
Vi kunne ønske, at der i principbemærkningerne også var en sætning, hvor regeringen slog uddannelsesgarantien fast, for det er en garanti, som for os er fuldstændig altafgørende.
Der findes positive elementer i dette udspil.
Der findes også noget, der trækker den anden vej, men vi vil i lyset af det kommende arbejde i Uddannelsesudvalget og forligspartiernes drøftelser og deres udspil vedrørende ændring af hele vekseluddannelsessystemet meddele vores endelige stillingtagen til forslaget ved andenbehandlingen.